A Bizottság 739/2000/EK rendelete
(2000. április 7.)
a "kötőanyagok, csomósodásgátlók és koagulálószerek" csoportjába tartozó takarmány-adalékanyagok engedélyezési feltételeiről szóló 2349/1999/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2690/1999/EK rendelettel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 11. cikkére,
mivel:
(1) A "kötőanyagok, csomósodásgátlók és koagulálószerek" csoportjába tartozó takarmány-adalékanyagok engedélyezési feltételeiről szóló, 1999. november 17-i 2439/1999/EK bizottsági rendelet [3] meghatározza a kaolinit-tartalmú agyagok dioxintartalmának ideiglenesen megengedett legnagyobb határértékét és előírja a dioxinok jelenlétének rendszeres ellenőrzését a "kötőanyagok, csomósodásgátlók és koagulálószerek" csoportjába tartozó egyéb engedélyezett adalékanyagokban.
(2) Az említett rendelet előrevetíti, hogy legkésőbb 2000. március 1-jéig az elvégzett vizsgálatok, a megfigyelési program és egy teljes körű kockázatértékelés eredményeinek ismeretében felül kell vizsgálni e rendelet rendelkezéseit. A vizsgálatok és a megfigyelési program végrehajtása még folyamatban van, és egyelőre nem áll rendelkezésre teljes körű kockázatértékelés sem. Célszerű tehát 2000. október 15-ig meghosszabbítani a 2439/1999 rendeletben megállapított intézkedések hatályát.
(3) A szteatitok és kloritok természetes keverékei (E 560), a szepiolit (E 562), valamint a szepiolit-tartalmú agyag (E 563) dioxintartalmáról elegendő vizsgálati adat gyűlt össze. A különböző tagállamokból származó és/vagy eredetű adatok arra utalnak, hogy ezek az adalékanyagok nem, vagy csak az analitikai kimutathatósági határértéknél kisebb mennyiségben tartalmaznak dioxinszennyezést.
(4) Az e rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
A 2439/1999/EK rendelet a következőképpen módosul:
1. Az 1. cikkben a "2000. március 1." dátum helyébe a "2000. október 15." dátum lép.
2. A melléklet helyébe e rendelet melléklete lép.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 2000. február 29-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. április 7-én.